Her ser Sigrids foreldre den tiltalte 38-åringen
Like etter klokken 09.30 mandag morgen kom den drapstiltalte sunnmøringen inn i rettssalen i Oslo tinghus. Tom Schjetne og Ingrid Ruth Giskegjerde satt på andre siden av salen da de så 38-åringen komme inn. Dette er første gang de står ansikt til ansikt med mannen som er tiltalt for drapet på datteren. Den drapstiltalte 38-åringen kaster et kort blikk bort på Sigrids foreldre og pressebenken før han vender blikket tilbake mot dommeren. 38-åringen ble ikke spurt om han erkjente straffskyld ettersom han kan bli dømt til tvunge psykisk helsevern. Da dommeren spør om han erkjenner de faktiske forhold, svarer 38-åringen: - Nei.Sigrid Giskegjerde Schjetne (16) var på vei hjem fra en venninne natt til 5. august i fjor da hun forsvant i området ved Østensjø Kanvas barnehage. Etter en flere ukers omfattende leteaksjon, ble 16-åringen funnet drept i et skogholt nedenfor et verksted på Kolbotn utenfor Oslo. Aktor i saken er statsadvokat Nina Prebe. Hun sier: - De sentrale spørsmål denne saken reiser, slik jeg ser det er:Prebe starter sitt innledningsforedrag med å si at påtalemyndigheten mener Sigrid Giskegjerde Schjetne forsvant i området ved barnehagen klokken 00.17 natt til 5. august. Påtalemyndigheten mener 16-åringen ble tatt med til låven på Bryn - hvor hun ble drept. - Sigrid ble utsatt for gjentatt stump vold mot hodet, sier Prebe. Foreldrene til Sigrid er tydelig preget av innholdet i innledningsforedraget til Prebe.Inne i låven sto campingvognen den tiltalte 38-åringen bodde i da han var i Oslo. - Kriminaltekniske undersøkelser har vist at Sigrid har vært i campingvognen, og at hun etter vår mening er blitt utsatt for vold i denne campingvognen. Hennes blod er funnet i campingvognen og i låven. - Vi vil også få høre om funn av tiltaltes fingeravtrykk og sammenligning av søppelsekker. Jeg vil be retten om å merke seg låven allerede nå, siden vi mener den er svært sentral, sier Prebe. Tiltalte følger nøye med under statsadvokatens innledningsforedrag. Han har med seg fem ringblokker inn i retten. Fra tidligere fengslingsmøter har VG observert at de er fulle av 38-åringens tette blyanthåndskrift.Statsadvokaten forteller om funnstedet ved verkstedet på Kolbotn. - Bakgrunnen for at politiet var på dette stedet, var et tips som kom inn til politiet 24. september fra en politimann i Ålesund. Politimannen som ringte kolleger i Oslo, opplyste at tiltalte hadde en KZ-registrert bil. Politiet fant at denne hadde passert bomringen like før forsvinningen. På denne bakgrunn startet politiet spaning på tiltalte, sier Prebe. 38-åringen er tidligere dømt for vold, og ble sett på som en såkalt moduskandidat. Han ble pågrepet sammen med sin tidligere kamerat (65), som fikk saken mot seg henlagt, om kvelden 3. september i fjor. Like etter klokken 21 ble Sigrid funnet drept. I retten viser statsadvokaten frem et sterkt bilde fra funnstedet i skogholtet nedenfor verkstedet på Kolbotn. - Hun ble obdusert neste dag. De kriminaltekniske undersøkelsene har vært vanskelige, siden det hadde gått lang tid før hun ble funnet. Det har derfor ikke lykkes å konkludere med dødsårsak, sier Prebe. Rettsmedisinerne mener de fleste av skadene på Sigrids kropp ble påført etter døden. Forsvarer John Christian Elden tar ordet etter aktors innledningsforedrag. Tiltalte ser skrått opp på ham. Også Elden har en liste med tre spørsmål.- Når man bygger en sak på indisier, er det viktig at retten har det klart for seg hvorfor min klient er den som sitter på tiltalebenken i dag, sier Elden.Forsvareren understreker at 38-åringen ikke ble pågrepet fordi han var siktet i Sigrid-saken, men at det formelle grunnlaget var trusler mot en person i Ålesund. - Man har en sak der den omfattende etterforskningen starter etter at man har satt en gjerningsmann i fengsel. I stedet for den motsatte veien, der man foretar undersøkelser og ser om det er andre personer som er involvert, sier Elden. Forsvareren har klar oppfordring til retten om hvordan de skal forholde seg aktoratets beviskjede. - Han har ikke begått et drap, med mindre dere har konkrete holdepunkter for at han har begått et drap, sier Elden.
Her ser foreldrene til Sigrid Giskegjerde Schjetne (16) mannen som er tiltalt for å ha drept datteren deres.